Man in hof oor parkering vir polisieArgieffoto (Foto: Maroela Media) ŉ 68-jarige man van Pietermaritzburg in KwaZulu-Natal is Maandag in hegtenis geneem nadat hy glo die departement van openbare werke uit meer as R15 miljoen bedrieg het. Dít nadat hy ŉ ooreenkoms met die departement aangegaan het om 19 onderdakparkeerplekke aan die polisie in Pietermaritzburg te verhuur. Lede van die Valke in Durban het op Pragasen Pillay toegeslaan omdat hy glo net ses van die beloofde 19 parkeerplekke verskaf en steeds vir die volle bedrag van R15 260 689 geëis het. “Hy het Dinsdag in die Durbanse hof vir gespesialiseerde misdaad verskyn en is op borgtog van R5 000 vrygelaat,” het kapt. Simphiwe Mhlongo, woordvoerder van die Valke, in ŉ verklaring gesê. Die saak is uitgestel tot 7 Mei, wanneer Pillay weer in die hof sal moet verskyn.